SL Uradni list Evropske unije C 75/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 75/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„SALAME PIEMONTE“

št. EU: IT-PGI-0005-01237 – 6.6.2014

ZOP ( ) ZGO ( X )

1. Ime

„Salame Piemonte“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Salame Piemonte“ je izdelana iz mešanice svežega marmoriranega svinjskega mesa, ki ni bilo zamrznjeno, in sicer iz naslednjih kosov: pustih: progaste mišičnine iz stegna, hrbta in potrebušine; mastnih: kakovostne maščobe iz potrebušine, vratu in slanine.

Za proizvodnjo „Salame Piemonte“ je določen naslednji čas zorenja glede na premer sveže salame:

— premer 40 do 70 mm: najmanj 10 dni in največ 50 dni,

— premer 71 do 90 mm: najmanj 21 dni in največ 84 dni.

Ob dajanju v promet tehta cela „Salame Piemonte“ najmanj 300 g in ima naslednje organoleptične, fizikalno-kemijske in mikrobiološke lastnosti:

Organoleptične lastnosti:

zunanji videz: valjaste ali ukrivljene oblike v primeru manjših kosov;

tekstura: kompaktna in mehka, brez vidnega veziva;

videz prereza: rezina je kompaktna in homogena, tipično brez jasnih mej med pustimi in mastnimi deli, ki so bolj „podolgovati“. Poper je cel in/ali mlet;

barva: rubinasto rdeča;

vonj: nežen, po zrelem mesu, zorenju, vinu in česnu;

okus: sladek in blag, rahlo začinjen (poper in muškatni orešček), dobra trajnost arome, nikoli kisel, zmerno slan.

Kemijske in fizikalno-kemijske lastnosti:

skupna vsebnost beljakovin: vsaj 23 % razmerje med kolagenom in beljakovinami: največ 0,12 razmerje med vodo in beljakovinami: največ 2,00 razmerje med maščobo in beljakovinami: največ 1,40 pH ≥ 5,2

Mikrobiološke značilnosti:

Vsebnost mezofilnih mikroorganizmov: > 1 × 107 enot kolonij/g – večinoma laktobacili in koki.

„Salame Piemonte“ je lahko različnih oblik in velikosti iz enake mase, polnjene v naravno črevo ali ovitke naravnega izvora, s premerom med 40 in 90 mm, ko je salama sveža.

3.3 Krma (samo za proizvode živalskega izvora) in surovine (samo za predelane proizvode)

„Salame Piemonte“ ZGO se proizvaja iz svinjskega mesa z naslednjimi značilnostmi:

— živali morajo biti čistokrvne ali hibridi tradicionalnih pasem large white in landrace,

— dovoljeni so tudi prašiči pasme duroc,

— dovoljeni so še prašiči drugih pasem, križanci in mešanci, če njihovi trupi spadajo v razred E, U, R ali O, v skladu z razvrstitvijo v tabeli za razvrščanje trupov prašičev iz Priloge V Uredbe Sveta (ES) št. 1234/2007 (2), kakor je bila spremenjena,

— tradicionalno so izključene živali nosilke antitetičnih značilnosti, zlasti kar zadeva občutljivost na stres (prašičji stresni sindrom – PSS), ki se lahko odslej objektivno meri tudi pri zaklanih živalih in sušenih proizvodih,

— izključeni so tudi čisti plemenski prašiči pasem belgijska landrace, hampshire, pietrain, duroc in spotted poland,

— pri uporabljenih genotipih je treba zagotoviti veliko težo in dober izkoristek kot tudi povprečno težo na serijo (živo težo), ki znaša 160 kg z 10-odstotno toleranco,

— najnižja starost ob zakolu je devet mesecev,

— uporaba mesa merjascev in svinj je prepovedana,

— ob zakolu morajo biti prašiči popolnoma zdravi in v celoti izkrvavljeni.

Poreklo prašičev ni geografsko omejeno.

Krmljenje prašičev poteka v dveh fazah, krma v glavnem temelji na žitih. Povprečen krmni obrok je v glavnem sestavljen iz koruzne drozge ter ječmena, otrobov, soje in mineralnih dodatkov. Predvideno je tudi dajanje stranskih proizvodov, ki nastanejo pri proizvodnji sira, kot sta sirotka in pinjenec. Sirotka in pinjenec skupaj ne smeta preseči 15 litrov na žival na dan. Dodajajo se lahko tudi minerali in vitamini v okvirih, določenih v veljavni zakonodaji.

Dodatne sestavine

Sol (največ 3 %), cel in/ali zdrobljen in/ali mleti poper (največ 0,4 %), začimbe in zelišča: česen, klinčki, celi, zdrobljeni ali namočeni v vinu ter muškatni orešček. Da bi zagotovili tipičen okus „Salame Piemonte“ in spoštovanje tradicionalne metode proizvodnje, je treba uporabiti piemontsko rdeče vino z zaščiteno označbo porekla avtohtonih sort nebbiolo, barbera in dolcetto (več kot 0,25 % teže).

Dovoljena je uporaba sladkorja in/ali dekstroze, začetnih kultur za fermentacijo, plemenitih plesni za ovoj, natrijevega in/ali kalijevega nitrata in nitrita, askorbinske kisline in njenih natrijevih soli.

Druga pomožna tehnološka sredstva za ohranjanje vode v mesu niso dovoljena.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje „Salame Piemonte“ – soljenje, priprava mase, polnjenje, sušenje in zorenje – morajo potekati na območju, navedenem v točki 4.

3.5 Posebna pravila za rezanje, ribanje, pakiranje itn.

ZGO „Salame Piemonte“ se daje v promet brez embalaže, v vakuumsko zapakirani embalaži ali v embalaži v zaščiteni atmosferi, cela, v kosih ali rezinah.

3.6 Posebna pravila za označevanje

Ime ZGO „Salame Piemonte“ mora biti zapisano z razločnimi, neizbrisnimi črkami, ki se jasno razlikujejo od ostalih navedb na etiketi, takoj za imenom mora slediti napis „Indicazione Geografica Protetta“, ki mora biti prevedena v jezik države, v kateri se trži proizvod, grafični simbol EU in spodaj navedeni logo „Salame Piemonte“.

Na etiketi je lahko označeno območje ali regija porekla mesa. Če jih je več, morajo biti navedene v padajočem vrstnem redu.

4. Jedrnata opredelitev geografskega območja

„Salame Piemonte“ mora biti narejena in zorena v deželi Piemont.

5. Povezava z geografskim območjem

Geografsko območje proizvodnje „Salame Piemonte“ je celotna dežela Piemont, ki ima posebno klimo. Samo poimenovanje Piemonta izvira iz njegove lege, saj se nahaja „ob vznožju gora“, zaradi česar ima večji del Piemonta zmerno, subkontinentalno in pretežno enako podnebje. Zime so mrzle z malo padavinami, relativna zračna vlaga se znižuje od novembra, ki je bolj vlažen, do februarja, ki je bolj suh. Zmerni veter od nižine proti goram, s pogostim fenom, ki premeša zračne mase, zaradi česar relativna zračna vlaga ostaja v glavnem nizka. Poleg tega ima Piemont več sonca in s tem manj vlažnosti kot sosednja Padska nižina. Razlike so še večje v primerjavi z alpskimi območji na severu, ki imajo približno za dve tretjini manj sonca.

Podnebje in tla skupaj z načinom proizvodnje, vinogradniškimi tehnikami in sortami ustvarjajo posebno „okolje“ za proizvodnjo piemontskih vin ZOP, ki so značilni element „Salame Piemonte“. V Piemontu se že od nekdaj proizvaja veliko vina; glavne sorte so barbera, dolcetto in nebbiolo, zato se ta vina uporabljajo pri proizvodnji „Salame Piemonte“.

„Salame Piemonte“ je kompaktna, mehka, rubinasto rdeča salama s sladko in nežno aromo.

Posebnost „Salame Piemonte“ je v njeni mehki strukturi in sladki, nežni aromi, ki je v glavnem rezultat kratkega zorenja. Ta okus je rezultat dolgoletnih izkušenj v izdelavi salam v Piemontu, ki se je sčasoma uveljavil med lokalnimi prebivalci.

Glavna značilnost „Salame Piemonte“ je prisotnost piemontskega vina ZOP izključno iz sort nebbiolo, barbera in dolcetto, katerih delež v masi presega 0,25 %. Ta tipična piemontska vina vplivajo na okus in aromo salame, zaradi česar se „Salame Piemonte“ že od nekdaj razlikuje od podobnih proizvodov na trgu.

V zvezi s posebnimi dejavniki povezanosti „Salame Piemonte“ s tem območjem, ki se odražajo v njenem slovesu in posebnem načinu proizvodnje, obstajajo zgodovinska pričanja o načinu proizvodnje te salame, ki se je razvil in ohranil na tem območju, zaradi česar se ta proizvod razlikuje od ostalih italijanskih salam.

Leta 1854 je Giovanni Vialardi, glavni kraljevi kuhar in slaščičar (savojska dinastija), v svoji knjigi Cucina Borghese podrobno opisal proizvodnjo „salame iz svinjine“, ki jo lahko označimo za prednico „Salame Piemonte“, saj je recept podoben receptu, ki se uporablja danes, in je že takrat vseboval „kozarec dobrega vina barbera“.

Po drugi svetovni vojni se je razvila industrijska proizvodnja „Salame Piemonte“, od leta 1948 pa gospodarska zbornica v Torinu dvakrat mesečno objavlja sezname, v katerih je v razdelku „Sveža svinjina“ navedena tudi „Salame Piemonte“.

Dodajanje rdečega vina iz sort barbera, nebbiolo in dolcetto, treh najpopularnejših piemontskih sort, kaže na zakoreninjenost „Salame Piemonte“ na tem območju. Gre za karakterističen element tega proizvoda in se omenja v številnih knjigah, vodičih in zbirkah, posvečenih suhomesnim izdelkom, pa tudi v številnih kulinaričnih in enoloških programih na italijanski televiziji v obdobju med 2008–2010. Na primer, knjiga Riccarda Di Corata „Delizie del divin Porcello“, ki navaja in opisuje vse italijanske suhomesne izdelke in salame (Idealibri srl, december 1984, str. 160), „Processo al maiale“ (A. Beretta, Pavia, Monboso, 2002, str. 160); televizijski programi „Occhio alla spesa“ in „Terre e sapori“ na Rai 1 in „Mela Verde“ na Rete Quattro, kjer se pogosto omenjajo piemontska vina kot tipična sestavina „Salame Piemonte“.

„Salame Piemonte“ je pogosto tudi na lokalnih in mednarodnih tekmovanjih, npr. Salone del Gusto (Torino; 2006, 2008, 2010) in Cibus (Parma 2008–2010).

Sklic na objavo specifikacije proizvoda

(drugi pododstavek člena 6(1) te uredbe)

Ta uprava je sprožila nacionalni postopek ugovora z objavo vloge za priznanje ZGP „Salame Piemonte“ v Uradnem listu Italijanske republike št. 96 z dne 26. aprila 2014.

Konsolidirano besedilo načina proizvodnje je na voljo na: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na spletni strani italijanskega ministrstva za kmetijstvo in gozdarstvo (www.politicheagricole.it): s klikom na „Prodotti DOP IGP“ (na vrhu na desni), nato na „Prodotti DOP IGP STG“ (na levi strani ekrana), in nato na „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 299, 16.11.2007, str. 1.